Papersnake/gushiwen huggingface dataset:
题君山爱松轩
李吕（宋代）

尝爱山间老乔松，栖烟宿雨盘虬龙。
道人所爱偶相似，许我来此听松风。
十八坊诗 刑清
王十朋（宋代）

昔日循良吏，狱空无怨声。刑清本无术，心地要先清。
西明寺威公盆池新稻
唐彦谦（唐代）

为笑江南种稻时，露蝉鸣后雨霏霏。莲盆积润分畦小，

藻井垂阴擢秀稀。得地又生金象界，结根仍对水田衣。

支公尚有三吴思，更使幽人忆钓矶。
禅人并化主写真求赞
释正觉（宋代）

片月在水，孤云出山。
其静而应，其动而閒。
体中不欲全露，用处只窥一斑。
重重楼阁门开也，弥勒不须轻手弹。
送上元张尉兼柬吕制干二首
刘宰（宋代）

千古繁华白下亭，万家花柳拥层城。
登临此去非无地，弹压中间要有声。
经李翰林庐山屏风叠所居
许彬（唐代）

放逐非多罪，江湖偶不回。深居应有谓，济代岂无才。

叠巘晴舒障，寒川暗动雷。谁能续高兴，醉死一千杯。
桂枝香 其一 次荆公韵，送费钟石少宰之南都
夏言（明代）

长空极目。见几度冥鸿，南飞肃肃。剧想钟陵山色，烟霞如簇。

石头城外长江水，趁西风、乱帆遥矗。杨柳秦淮，蒹葭鹭渚，旧游未足。

念十载、红尘驰逐。叹松菊幽盟，易寒难续。白发盈巾，总为是非荣辱。

桂树洲边乡水畔，但芳草、年年增绿。何时携手，归钓水溪一曲。
三月十一日大阅偶作三绝句
晁说之（宋代）

儒服未曾看乐战，铁衣且自戏清时。
春风莫道晚无力，解直天王百尺旗。
分题黄鹤楼送少参丁元德赴湖南
邵宝（明代）

大夫能赋爱登楼，五月云帆到鄂州。广汉长江俱万里，白云黄鹤已千秋。

吴人猎远兼苍野，夏后祠荒带碧洲。他日甘棠应此是，有诗须向壁间留。
临江仙
陆求可（清代）

宦海浮沉多岁月，归来三径看松筠。东风何事苦辞人。

窥帘莺与燕，相对也酸辛。

种得牡丹根未老，教成歌舞曲初新。蝇名蜗利不沾身。

如何愁病里，虚度一年春。
壶山归隐
陈枨（明代）

解官归隐旧壶山，往事浮云梦亦閒。花径雨馀春自足，柴门地僻昼常关。

问奇时有邻翁到，采药长随倦鸟还。谩与野鸥深结社，鹤书朝夕赴林间。
听松庵竹垆煎茶叠旧作韵 其二
弘历（清代）

第一吾曾品玉泉，篾编鼎每就泉煎。到斯那得忘数典，於此何妨偶讨前。

从谂茶存谁解吃，宗苍图补竟长眠。了知一切有为法，泡影空花若久全。
和彦时兄腊雪六首
王之道（宋代）

一洗乾坤不动尘，瑶台银阙斗清新。
齐腰欲究安心法，乘兴当为访戴人。
晔晔寒江归钓艇，丁丁虚谷动樵斤。
二诗远比幽兰胜，击节悬知众所宾。
金陵杂兴二百首
苏泂（宋代）

归心突兀不可制，一夜梦中行越山。
惊觉恍然犹是客，欲随春色共东还。
梅
洪咨夔（宋代）

繁芳玉立夹胡床，勾引春韶午梦长。
有眼尽迷空裹色，无心方识定中香。
绍兴释奠武成王七首
佚名（隋代）

眷彼留侯，奇筹赞汉。
依乘风云，勒成功旦。
克配明国，德刑有焕。
英气如生，来格来衍。
象棋二首 其二
吕陶（宋代）

星布重重阵脚深，不须轻敌事相侵。渡河虽藉奇兵势，对垒难知老将心。

酬酢巨杯宜燕席，消磨永日称山林。呼卢格五前贤有，莫笑年来共讲寻。
初夜
刘攽（宋代）

栖鸡已登屋，宿羽复归林。不语听钟坐，默默千里心。
桂林八景 其六 桂岭晴岚
吕思诚（元代）

桂岭崇崇插绛霄，晴岚浮动翠云飘。峰峦碧润轻翻縠，岩壑精荧深染绡。

晚霭忽开高突兀，馀辉斜抹蔚苕峣。缓行鸟径衣裳湿，莫说梅花万里遥。
雨凉成诗一首简子逸
章甫（宋代）

坦率每愁遭怒嗔，闭门直欲全吾直。
美人娟娟不可见，薄俗吾吾难相亲。
梦断风扉自开阖，还喜晚凉生意活。
未能冲雨过苏端，且乞新诗慰饥渴。
雨寒寄姜尧章
刘过（宋代）

一冬无此寒，十日不得出。闭门坐如钩，老去万感入。

冶游亦馀事，况乃灯火毕。独怜镜湖春，一一各秀发。

枝条掇芳蕤，惨悴变仓卒。凡草何足云，谁吊梅柳屈。

东城有佳士，词笔最华逸。持此往问之，雨溅袍裤湿。

蛮笺定送似，来时诗意涩。醉里作蛇鸦，行草倩苏十。
秋日杂兴二首
罗椅（宋代）

秋山何言哉，万物兴自阑。
昔翳春空云，今作道上斑。
况此江浦蕙，几何不为菅。
幽泉大自在，映月泻潺湲。
六月雨十一首
许月卿（宋代）

双星今夜话绸缪，颇语人间一夜秋。
万事悠悠何预我，四方夜夜属之畴。
万家旁置伤心地，四水宗朝极目洲。
坐看白云栖断处，支郎酒老腊前篘。
书兴四首
汪炎昶（宋代）

兴逼不暇卧，蹑屐鸣难先。
裛袂碧氛润，袭襟爽概繁。
噫馁出故碧，咽甘漱新泉。
骨瘦易酸楚，骨虚觉轻便。
樵子隔岭见，宁谓吾非仙。
手持白羽扇，笑坐青崖巅。
送富子超使荆州兼简汪秀夫太守
顾清（明代）

春风江上木兰花，黄柳堤连白鹭沙。宠命北来喧鹊语，使旌西去拂星槎。

冰壶自许心相映，椿树初看鬓有华。往见汪齮道相忆，此身今在不须嗟。
呈陈平仲
华岳（宋代）

达人安分乐平生，不与阴阳造化争。
汉节有人恭且止，楚盘无客遂当行。
荐公地栗三杯酒，分我天香一味羹。
大抵有施须有报，木桃琼玖愧诗评。
浣溪沙
张秀端（清代）

几树夭桃映碧纱。东风帘捲玉钩斜。红楼半被绿杨遮。

风槛扑馀衣上絮，砚池吹落鬓边花。小窗人静绝喧哗。
幽居杂咏七十四首，自洪武十一年平原还家作也 其七十
孙蕡（明代）

羽步天坛礼帝居，星文拱北似连珠。寒云不锁丹砂井，一夜虹光彻太虚。
浣溪沙
姜特立（宋代）

节序回环已献裘。不堪风叶夜鸣秋。寒螀吟露月阶幽。
蜗角虚名真误我，蝇头细字不禁愁。班超何日定封侯。
故庆云长老𠇍赞
周必大（宋代）

七尺躯，归底处。一尺素，写得住。是真是假，有眼看觑。
阮芸台司农师命作铁笛歌
吴荣光（清代）

仙风泠泠吹八关，古调入破秋风弯。何来风泉流淙潺，苍龙垂天虹挂山。

我欲抚之纷斑斓，飒然元霜生指间。此笛不取终南竹，{钅硐}隤坠材碌碌。

此笛不入季长赋，气出精列节齐赴。恐是西池九层室，云璈琳琅中之一。

请看百炼古纯钢，瓜绿萍青岂凡质。雍狐山头夜气冲，百灵奉炭鬼扇风。

铸成不独得金气，请看商角徵羽宛转相为宫。小声远引何凄切，孤臣苦心六月雪。

忽而激烈大声起，侠士壮怀歌易水。忽而和缓声安翔，萋萋菶菶集凤皇，前无丘仲后郭张。

咸阳玉琯长已矣，梅花空说飘含章。我闻刘兼道，穿云裂石山中老。

又闻孙守荣，能以音律推五行。夜游张元奕豪士，一吹尽使群盗惊。

一吹尽使群盗惊，众音啾啾不敢鸣，涤荡邪秽天寰清。
颂古五十五首
释绍昙（宋代）

南国江山入战图，生灵何处问渔樵。
凭君休说封侯事，一将功成万骨枯。
寄怀荦飞、隽卿 其一
丘逢甲（清代）

苦忆扶风马，南州客梦遥。读书双瀑雨，归棹九江潮。

远思兼秋发，离怀借酒消。风云儿女气，寥落向虹桥。
殉难三烈诗 其三 陈耀山
陈肇兴（清代）

草野何曾计立功，投锄荷芟亦从戎；身经俎醢心弥赤，死别妻孥泪不红。

两载乱离忧患里，一家缧绁战争中。伤心八口归何日，鬼啸狨啼恨未穷。
夜蚊
杨简（宋代）

夜蚊告教一何奇，妙语都捐是与非。
偏向耳旁呈雅奏，直来面上发深机。
惜哉顽固终难入，多是聋迷听者希。
费尽谆谆无领略，更烦明月到窗扉。
早秋宿崔业居处
秦系（唐代）

从来席不暖，为尔便淹留。鸡黍今相会，云山昔共游。

上帘宜晚景，卧簟觉新秋。身事何须问，余心正四愁。
和史药房三绝
陆文圭（元代）

莫倚承恩赋上林，记曾薄倖吒琴心。
白头又欲轻相背，令蹙山眉作苦吟。
祝子权以诗见招勉继其韵
仲并（宋代）

总角嗜学问，於心期可收。
岁月如逝水，倏忽十十秋。
纷纷何所得，俗士难与谋。
夫子四海士，不数韩荆州。
抠衣一尝会，颇轻万户侯。
祝子晚倾盖，缓急仍同舟。
伟哉廓庙器，价高自难酬。
相从半周星，会别嗟何稠。
班荆此话旧，落落志益修。
嗟我闻道晚，仅脱儿女忧。
一斑幸时窥，稍知辨薰莸。
执经滥同席，得子真良俦。
安得身为云，相陪汗漫注，
百川皆乱流。驽骀饱束刍，
市者常易售。借问诸夫子，
为功忌中休。此语期同践，
此外复何求。
次韵刘判官
王十朋（宋代）

箧藏诗墨尚澄鲜，长记东嘉共绮筵。游宦俱为莲幕客，异乡重见菊花天。

谢池一别真成梦，鉴水相逢似有缘。小小园林吾欲老，看君功业上凌烟。
戏呈王司寇李少司徒二诗豪
杨巍（明代）

两贤真是阨人哉，搜尽枯肠诗又来。笑我已输三舍地，推君并上百寻台。

清新如此能无法，敏捷应知别有才。暂乞骚坛罢旗鼓，燕山春到万花开。
题石几先生书院壁
郑刚中（宋代）

万柄高荷碧玉圆，芙蓉时见一枝鲜。
何年种此北山北，便向中间安小船。
送完颜奏差行
耶律铸（宋代）

君侯诣关日，款曲为慈亲。故国少知己，旧山多逸民。

林园随分雨，天地自然春。四海满桃李，惜花无一人。
偈六十三首
释道宁（宋代）

时光迅速，不与人期。
刹那异世，早见岁除。
未明心地，难免狐疑。
早使问似百川竞注，答如大海吞流，
古佛堂中，都用不著。
晓过罗喉乱行十余里憩潭柘
赵怀玉（清代）

山晓日未高，白云围似帐。花明乱残月，十里同一望。

蓝舆陟崇乱，人面森列嶂。忽然青苍开，金碧落天上。

不见柘千章，犹余松十丈。碑留明昌刻，寺溯嘉福创。

泛觞随波流，折竹引泉漾。风来殿鸱翔，钟动箧蛇放。

遗踪半泯没，过客犹想像。凭高俯杰阁，陡觉心眼畅。

一拳峙中央，九峰互环向。日光亭午低，石色不肯让。

闲房昼如年，坐卧空色相。山僧谓余劳，早具伊蒲饷。
鹧鸪天 忆故园
徐釚（清代）

螺髻烟青乌桕红。满林霜信白蘋风。漫摇鸭嘴蛛潭侧，斜筑蜗庐笠泽东。

狂欲饮，闷书空。年年旅况客愁中。几时归卧渔庄稳，分付乡心与断鸿。
望山
贾岛（唐代）

南山三十里，不见逾一旬。
冒雨时立望，望之如朋亲。
虬龙一掬波，洗荡千万春。
日日雨不断，愁杀望山人。
天事不可长，劲风来如奔。
阴霪一以扫，浩翠写国门。
长安百万家，家家张屏新。
谁家最好山，我愿为其邻。
赠医士熊月湖
王义山（宋代）

缘何扁鹊号良医，传法元来饮上池。
化作月湖湖内水，愿捐一滴救疮痍。
题乡友叶景星号洪堂因所居之村而名
汪梦斗（宋代）

心胸欲闳肆，意气要恢张。力可弘吾道，方能大此堂。

帘开容燕入，庭阔受花香。于以警为学，非惟志故乡。
中山别墅
俞瑊（宋代）

村居何所乐，我爱读书堂。
阶划侵窗润，瓶花落砚香。
凭栏看水活，出岫笑云忙。
野客时相过，聊吟坐夕阳。
故文安郡君刘氏挽词 其二
邹浩（宋代）

愿力坚如母，翛然亦坐忘。羞兰虚孝养，偕老误荣光。

净域端何许，遗经只自香。它年盛追赠，犹得贲馀芳。
东湖夜归赋诗二章呈驹甫师川 其二
李彭（宋代）

弱龄百不堪，寄傲及壮节。从人笑数奇，丘壑藏我拙。

客梦漳水头，邻鸡鸣枯楬。荷锄挟新诗，怀哉清夜月。

野桃欲着花，几见堪黍雪。当还灌我园，终岁饱葵蕨。
云上人持钵乞颂
释正觉（宋代）

云水千僧共默耕，烦君乞食出山行。
蕨薇夜雨萌寒麓，桃李春风织锦城。
空谷一呼同响应，圆珠众色合光明。
上方此去分香饭，为我先须见净名。
时十月十四日作本师诞日也 其二
释今无（明代）

旸谷一帆去，天波万里迷。生如投马颊，死亦忆鸾溪。

气逼星辰大，寒令日月低。行吟俱惨澹，无事不悽悽。
怀怡云平老三首 其三
刘应时（宋代）

柔桑已密吴蚕老，帘幕低垂燕子飞。想见石栏斜点笔，海云深重湿山衣。
赠汉阳隐者
钱起（唐代）

当年不出世，知子餐霞人。乐道复安土，遗荣长隐身。

衡茅古林曲，粳稻清江滨。桂棹为渔暇，荷衣御暑新。

款颜行在役，幽兴惜今晨。分首天涯去，再来芳杜春。
为缘督比丘题戚不磷画
王世贞（明代）

山深断人迹，云滃迷前路。偶尔飞锡鸣，知是僧归处。
秋意
胡仲弓（宋代）

淅淅西风响败栏，椶榈一夜战声乾。
壮心肯逐悲秋老，自剔青灯把剑看。
沉醉东风·息斋画竹
徐再思（元代）

葛陂里神龙悦形，丹山中彩凤栖庭。风吹粉箨香，雨洗苍苔冷，栖仙翁笔底春生。明月阑干酒半醒，对一片儿潇湘翠影。
挽吕襄阳
方回（元代）

将军报国寸心丹，满眼儿孙尽好官。一品已颁新印绶，九重犹许旧衣冠。

碑存岘首怀羊祜，箭著浮图恨贺兰。公论百年应自定，且留忠节后人看。
宴席赋得姚美人拍筝歌（美人曾在禁中）
卢纶（唐代）

出帘仍有钿筝随，见罢翻令恨识迟。
微收皓腕缠红袖，深遏朱识低翠眉。
忽然高张应繁节，玉指回旋若飞雪。
凤箫韶管寂不喧，绣幕纱窗俨秋月。
有时轻弄和郎歌，慢处声迟情更多。
已愁红脸能佯醉，又恐朱门难再过。
昭阳伴里最聪明，出到人间才长成。
遥知禁曲难翻处，犹是君王说小名。
修西方十劝 其三
道镜　善导（唐代）

劝君三，念佛先须断爱贪。临终心净见如来，似月清光照碧潭。
偈颂一百零三首 其七十七
释月涧（宋代）

普请摘茶，仰山撼树。则川提篮，捡点将来落二三。

入草一回亲见得，枝枝叶叶是瞿昙。
赋高明大使神功妙济真君祠
李彭（宋代）

杨柳江头星宿疏，呼船梢子散林乌。烟横云捲树出没，天澹波平山有无。

稚子总参三洞箓，病躯长佩五灵符。步虚声里瞻风马，颇觉神清到蕊珠。
咏史
左思（魏晋）

郁郁涧底松，离离山上苗。
以彼径寸茎，荫此百尺条。
世胄蹑高径，英俊沉下僚。
地势使之然，由来非一朝。
金张籍旧业，七叶珥汉貂。
冯公岂不伟，白首不见招。
别翁约似广文
陈恭尹（清代）

皋比一坐鬓苍苍，俸入虽微喜近乡。高峡云山初假馆，三城风雨旧同堂。

康成善饮仪弥谨，阮籍能吟醒亦狂。还拟花时共沉醉，清溪聊且放归航。
奉赠韦左丞丈二十二韵
杜甫（唐代）

纨绔不饿死，儒冠多误身。
丈人试静听，贱子请具陈。
甫昔少年日，早充观国宾。
读书破万卷，下笔如有神。(读书破万卷 一作：读破万卷书)
赋料扬雄敌，诗看子建亲。
李邕求识面，王翰愿卜邻。
自谓颇挺出，立登要路津。
致君尧舜上，再使风俗淳。
此意竟萧条，行歌非隐沦。
骑驴十三载，旅食京华春。
朝扣富儿门，暮随肥马尘。
残杯与冷炙，到处潜悲辛。
主上顷见征，欻然欲求伸。
青冥却垂翅，蹭蹬无纵鳞。
甚愧丈人厚，甚知丈人真。
每于百僚上，猥诵佳句新。
窃效贡公喜，难甘原宪贫。
焉能心怏怏，只是走踆踆。
今欲东入海，即将西去秦。
尚怜终南山，回首清渭滨。
常拟报一饭，况怀辞大臣。
白鸥没浩荡，万里谁能驯？
用欧阳文忠韵雪诗
张耒（宋代）

密雪当残腊，冲风到荜门。
洒窗惊纸湿，入竹觉声繁。
天阔飘无界，城高积有痕。
气和归麦陇，水味到茶轩。
广陌无游骑，空邮有滞辕。
炎炉聊自暖，浊酒仅能温。
野迥征鞍设，边寒塞甲屯。
振奇歌历历，回袖舞蹲蹲。
客至须驼褐，相逢赖酒樽。
晴明占草木，春意到闲园。
临江仙（寿前人）
赵文（宋代）

恰好菊花前二日，寿星高照秋天。堂前王母鬓方玄。怀中娇凤天，已解祝公年。

如此生涯如此屋，看看海亦成田。闲中多把酒杯传。长生无别诀，放下是神仙。
南郊庆成口号二十首 其十
周密（宋代）

衙前口号奏谐和，日映龙颜喜气多。六辔暂停鸾辂稳，凤韶新奏庆成歌。
枕上
赵蕃（宋代）

鼠上书檠暗，巢惊瓮牖明。
不眠知夜久，欲起怕寒生。
城与江山近，秋添鼓角清。
经营才五字，展转欲残更。
再和陈起予二首 其一
王迈（宋代）

龙蛰藏身来者伸，不妨抱道且安贫。昼眠经笥誇群弟，夜拥绨安忆故人。

富贵未来招鬼笑，文章太好恐天嗔。安排礼乐三千字，寓目他年许得臣。
新秋旅思
赵汝燧（宋代）

两袖尘埃满，千山道路勤。晓清秋已到，叶落客先闻。

镜里惊衰态，眉间添皱纹。人生闲第一，回首故山云。
送怀安林知丞之官仍谢佳句
陈宓（宋代）

读书岂但资闻见，穷理方能识重轻。
孔孟格言如日月，更须师友与详评。
次韵申伯见赠
李纲（宋代）

连年奔走厌艰难，痛愤胡雏入汉关。万里自忘鲸海远，一身今伴岭云閒。

孤忠耿耿空馀志，华发萧萧已映颜。惭愧故人相劳苦，去时明月却同还。
题李白观泉图
胡奎（元代）

我所思兮在匡庐，锦袍仙人玉不如。香炉五老半天上，旭日照耀金芙蕖。

仙人倒披云锦袍，浩气直压秋崖高。人间斗酒醉不得，手挽银河翻雪涛。

一朝召入金銮殿，曾与龙颜醉中见。谁知白玉点青蝇，不顾昭阳忤飞燕。

紫皇案前五色麟，掉头蹋遍名山春。若非九天写下千尺水，何以荡涤胸中尘。

千年风骨何人画，仿佛屋梁明月夜。骑鲸东海若相逢，大笑长歌呼白也。
南庄八景为孙封君题八首 其一 白云洞口
潘希曾（明代）

深洞回尘鞅，閒云锁石扉。采芝从此入，愁湿薜萝衣。
叔父知县庆宅并章服致语口号
史浩（宋代）

簪缨济济佩锵锵，竞集华堂献寿觞。朱绂始闻新命诰，青毡俄寿旧门墙。

梁闱琴瑟声俱妙，谢砌芝荪气倍香。烂醉莫嫌欢未彻，从今三万六千场。
十五从军征
佚名（两汉）

十五从军征，八十始得归。
道逢乡里人：“家中有阿谁？”
“遥看是君家，松柏冢累累。”(遥看 一作：遥望)
兔从狗窦入，雉从梁上飞。
中庭生旅谷，井上生旅葵。
舂谷持作饭，采葵持作羹。
羹饭一时熟，不知饴阿谁。
出门东向看，泪落沾我衣。(东向看 一作：东向望)
乐府杂拟
黄彦平（宋代）

用意崎岖外，人贵真相知。
张耳望陈馀，汲黯是魏其。
所谓刎颈交，首身果不随。
太行摧车险，蜀道登天危。
坐度有畏涂，方笑剑头炊。
老翁牙齿脱。年少莫相疑。
依韵和再开芍药十六首 其十六
陆佃（宋代）

发居众后摘居先，玉色无端禀赋偏。华表却归仙梦远，宝陀重现瑞光圆。

少师花谱三千字，吏部春诗二百年。两处偶然浑忘却，不须惆怅对炎天。
柳
张方平（宋代）

雨细池塘静，风斜院落深。蝶飞随乱絮，莺啭入浓阴。

翠带堪纫佩，金丝可度针。愿依菩萨手，不上美人簪。
秋声
载湉（清代）

炎暑时蒸郁，西风始一开。恍疑天地辟，空处有声来。
禅人并化主写真求赞 其三四二
释正觉（宋代）

性了有馀，体含太虚。心空历历，道契如如。答响神居谷，随缘井觑驴。

向道尘尘住三昧，何妨触处卷而舒。
书欧平□考□卷
符锡（明代）

霍令知谁氏，贤声载跋岐。极穷真有待，卧治本无为。

名附循良传，功高献纳辞。同升应不忝，推毂定何时。
同崔员外访陈安国隐居
郭祥正（宋代）

共出尘埃外，来寻董监家。未能穿草屩，且欲驾柴车。

谷断双桥险，门荒一径斜。客心聊为洗，石鼎煮新茶。
瑶台月
佚名（宋代）

严风凛冽，万木冻，园林肃静如洗。寒梅占早，争先暗吐香蕊。逞素容、探暖欺寒，遍妆点、亭台佳致。通一气，超群卉。值腊後，雪清丽。开筵共赏，南枝宴会。好折赠、东君驿使。把岭头信息远寄。遇诗朋酒侣，尊前吟缀。且优游，对景欢娱，更莫厌、陶陶沈醉。羌管怨，琼花缀。结子用调鼎饵。将军止渴，思得此味。
题汪辇云鱼亭远眺图
饶学曙（清代）

写生不在貌，微意托楮端。披图穷窈窕，飒飒秋气寒。

长松倚天际，白云浮漫漫。孤亭傍危石，仿佛闻幽兰。

中有苦吟士，十年著一冠。宫商发天籁，丝竹鸣流湍。

古调非不美，不为俗耳欢。改弦谐众虑，恻恻心悲酸。

邯郸求故步，失路空蹒跚。行矣慎自爱，莫叹知音难。
箭
李峤（唐代）

汉甸初收羽，燕城忽解围。影随流水急，光带落星飞。

夏列三成范，尧沉九日辉。断蛟云梦泽，希为识忘归。
再和戴尧卿游灵隐
许景衡（宋代）

云房相与话浮生，此乐须知未易名。释子命题良有自，老人琢句得能清。

倚天楼殿三吴胜，落日湖山万古情。诗社若容追故事，未饶五字有长城。
和叔宽田园六首 其二
苏过（宋代）

平生粗知田，疆理南复东。常祈五日雨，未厌十日风。

纷纷秀莨莠，恐害嘉谷丛。芟夷绝根本，肃杀先秋冬。

坐获箱筥收，庶几粢盛供。一饭食我力，愿与农夫同。
题故人别业
张谓（唐代）

平子归田处，园林接汝濆。落花开户入，啼鸟隔窗闻。

池净流春水，山明敛霁云。昼游仍不厌，乘月夜寻君。
游日山
马良器（宋代）

云外朝阳照古台，千岩宿雾一时开。
使君久负登临约，今日朱轓特地来。
送友人东归（一作方干诗，题云送卢评事东归）
戴叔伦（唐代）

万里杨柳色，出关送故人。轻烟拂流水，落日照行尘。

积梦江湖阔，忆家兄弟贫。裴回灞亭上，不语自伤春。
送张仲谋
黄庭坚（宋代）

竹鸡相呼泥滑滑，夜雨连明溪涨阔。
门前马作远行嘶，乃是张侯来访别。
入门下马未暖席，猛如秋鹰欲飞掣。
黄花可浮惜别杯，官沽苦酸不堪设。
张侯少年气高秀，太菙孤峰带冰雪。
袖中日日有新诗，正与秋虫同一律。
吏曹不能弄以事，太尉家儿尽英悊。
穷愁寂寞双凫县，唯子可输肝胆说。
游君宫室如芝兰，於我弟兄比瓜葛。
相亲更觉相去难，挽断衫袖不忍诀。
缅怀君家方盛时，乃翁屡把连城节。
北使初随富亳州，万死弗顾探虎穴。
煌煌忠槩奖王命，汝等於今仕朝列。
稍开塞上秋草黄，螗螂怒臂当车辙。
将军西拥十万师，谋士各伸三寸舌。
胡不还家读父书，上疏论兵款又阙。
燕然山石可磨镌，谁能御子勒勋伐。
功业未成且自爱，早寄书来慰饥渴。
閒步
邹浩（宋代）

不出柴门半月强，偶随鸥鹭到池塘。荷花莲叶薰风里，一似去年无限香。
吕惠穆挽诗四首
文同（宋代）

文靖登庸久，朝廷政教隆。
相门无或议，子舍有如公。
恩泽非徼幸，官荣悉治功。
至今清论在，常满缙绅中。
出清远峡
郭祥正（宋代）

轧轧孤舟两橹鸣，悠悠山阔白沙平。回瞻苍峡来时路，只得银潢半日行。
题小蓬瀛轩三首 其三
陈公懋（明代）

涧头绿水流花净，谷口青林送雨凉。银鹤舞空秋澹澹，玉笙吹月夜茫茫。
辛巳冬闻德音 其二
张孝祥（宋代）

鞑靼奚家款附多，王师直到白沟河。守江诸将遥分阃，绝漠残胡竞倒戈。

翠跸春行天动色，牙樯宵济海无波。小儒不得参戎事，赋赋新诗续雅歌。
踏莎行·花染烟香
高观国（宋代）

花染烟香，柳摇风翠。春工写出清明意。翠湾还趁画船开，粉墙到处骄骢系。歌唤红裙，酒招青旆。吟情又许春风醉。何妨日日烂芳游，今宵先向西城睡。
得子虡临安舟中书因寄
陆游（宋代）

江水悠悠双鲤鱼，眼明初坼人关书。
残年已觉身如客，一念还成泪溅裾。
春近预忧归梦短，潮回莫遣寄声疏。
何时可弃微官缚？五亩荒畦共荷锄。
独酌成诗
杜甫（唐代）

灯花何太喜，酒绿正相亲。醉里从为客，诗成觉有神。

兵戈犹在眼，儒术岂谋身。共被微官缚，低头愧野人。
明远楼晚眺
何福坤（清代）

风雨西来疾似梭，霎时秋色满关河。蒲桃旧醉沙场酒，勒勒新翻壮士歌。

远水白随平野尽，夕阳红到半山多。此心颇涉凌云想，曾记霓裳咏大罗。
蓦山溪
晁补之（宋代）

金樽玉酒，佳味名仙桧。恐是九龙泉，堪一饮、霜毛却翠。何须说此，只但饮陶陶，灯光底，百花春，自是仙家地。

星郎早贵，惯见风流事。留我不须归，倒尊空、烛堆红泪。飞凫令尹，才调更翩翩，休吊古，枉伤神，有兴来同醉。
曹跃舟留宿南轩
吴敬梓（清代）

留我南轩宿，今年此再过。蚁浮尊满酌，鹅素手重磨。

贫贱征途久，知交离别多。感恩望霄汉，相顾叹蹉跎。
江城子（同官酌酒相贺再和前韵）
魏了翁（宋代）

与君同醉梓州春。不辞频。漏更银。尚记梅时，出郭喜相迎。又对西风斟别酒，云过眼，月分身。

傥来官职不关人。等微尘。苦劳神。更向中间，谩说假和真。只有交朋关分义，无久近，与陈新。
集刘金吾子大第作
胡应麟（明代）

耀马春光上苑来，华堂丝竹玳筵开。含杯四海俱同调，授简千秋各异才。

缥缈长虹悬帝阙，荧煌太白动仙台。共誇此夕金吾宴，肯信花前玉漏催。
伏牺 其一
王十朋（宋代）

太古民淳事简稀，圣人牛首号包羲。如今四海皆人面，心似山川更崄巇。
满庭芳（再作）
洪适（宋代）

草阁烟横，花蹊雨润，伤春谁画鸦眉。药囊未减，尊酒自然稀。堪叹云和挂壁，弦半绝、鼠啮龙池。投壶罢，凭阑玩古，罗列父丁彝。

龟巢，添绿皱，残梅片片，新柳丝丝。恨风狂折竹，鹤病谁治。自信年衰景短，甘冷淡、应也天知。埙篪奏，清歌醉墨，一一上圭碑。
次韵二十二弟谢胡以纯饷米
晁说之（宋代）

十日饥肠吴越客，空将苦泪湿寒烟。
吃虚兄弟嗟同病，任死图书愧满船。
饮露求肥真漫与，耕云卒岁更堪怜。
胡家清德令犹尔，顾我穷途一惘然。
斋居感兴二十首 其三
朱熹（宋代）

人心妙不测，出入乘气机。凝冰亦焦火，渊沦复天飞。

至人乘元化，动静体无违。珠藏泽自媚，玉韫山含晖。

神光烛九垓，玄思彻万微。尘编今寥落，叹息将安归。
秋试和海州席静庵素琨并示丁向卿 其二
曹家达（清代）

天涯此去若比邻，异室芝兰共一春。转憾来时相见晚，西风吹冷酒边人。
三五七格
赵秉文（金朝）

秋风清，秋月明。
白露夜深重，白云秋晓轻。
梦回酒渴呼童起，枕上辘轳三五声。
偈颂十七首
释智愚（宋代）

晷运推移，日南长至。
东海鲤鱼，鼓腮振鬣。
南山鳖鼻，伸眉吐气。
唯有赵州老儿没意智，拖个破席日里睡。
净慈路见不平，道个苏卢悉利。
恐者老子背地里讨人便宜。
洞仙歌
刘一止（宋代）

细风轻雾，锁山城清晓。冷蕊疏枝为谁好。对斜桥孤驿，流水溅溅，无限意，清影徘徊自照。

何郎空立马，恼乱余香，绮思凭花更娟妙。肠断处，天涯路远音稀，行人怨、角声吹老。叹客里经春又三年，向月地云阶，负伊多少。
荷花盛开以病旬余不至亭上偶成二唐律
岳珂（宋代）

好在中孚泽，犹横未济舟。
掷金随柳舞，跳玉趁莲讴。
埽榻方思士，钩帘也觅侯。
病夫均一笑，此意本无求。
赵十将入山避生日
韩淲（宋代）

已御祥琴又一年，忍因初度醉宾筵。为君煮饼邀朋旧，容我寻诗话古先。

信义自应如皎日，功名谁不上凌烟。宗盟祖业非他比，长夏相期玉水边。
明下童
胡应麟（明代）

谁家少儿郎，绿丝作单裤。白马紫游缰，蹀躞长干路。
家仆来丛桂告米粟不继
王炎（宋代）

来时花柳未全春，燕子将雏已夏深。
破镜望中占远信，扊扅歌里有悲音。
青衫得禄犹弹铗，白发欺人欲上簪。
筑室买田谋小隐，探囊何日有黄金。
宿宝墟庵
孙应时（宋代）

水静回风度，天晴落日酣。
因随渔子艇，得憩野僧庵。
独饮不成醉，高怀无与谈。
微吟夜寥{外门内具}，一睡极清甘。
五思 其二
韩淲（宋代）

我思南涧水，秋雨涨白蘋。但见禽鸟啼，少值城市人。

倚杖独照影，幽怀寄闲身。潺潺泻尘旧，汩汩来清新。

濯缨江滨渔，洗耳颍阳真。长安多飞埃，乃复在兹辰。
梅花和黄觉民四首
王之道（宋代）

净几閒窗小小瓶，一枝春色为谁清。
吾今老去心如水，销得诗人与证明。
复古诗首句云独步复静坐辄继二章·独步
司马光（宋代）

踽踽出东轩，徐徐步小园。
何须从吏卒，亦不引儿孙。
蹑屐寻莎径，携筇拨水源。
愁闻俗客到，唯说市朝喧。
三用韵十首
杨公远（宋代）

地不喧车马，萧然一草庐。
曲通樵牧迳，正合野人居。
秋老欣禾熟，林寒觉叶疏。
高歌仍鼓腹，世事岂关渠。
坐友人东轩对月
张元升（清代）

今夕不为乐，明月窃笑之。故人有好怀，招我坐轩墀。

凉风飒然至，葛巾吹欲欹。金樽泛清酤，满酌不容辞。

萧条人间世，昔人渺难期。
拟渔樵耕牧四首 其四 牧
胤禛（清代）

平原浅草澹烟和，指点牛羊下绿坡。逐队饮时泉响细，偷闲卧处柳阴多。

长河曲岸悠扬笛，斜日微风断续歌。借问道傍骑马客，何如犊背稳披蓑。
次韵王尉赠别
方岳（宋代）

摩挲老砚欲生衣，煞欠梅花别后诗。
明月夜怜无客共，故人心岂不吾知。
相看白眼了无忤，除却青山更有谁。
但得秫田供醉梦，世情付与灿柯棋。
杨柳
陈孔硕（宋代）

腊雪逢春次第消，等閒著脚上溪桥。
柳条毕竟带儿女，一夜东风眼便娇。
蝶恋花 其三 题潘绂庭曾绶秋水芙蓉画册
黄燮清（清代）

三十六陂秋几许。缥缈凉波，忽忽幽期阻。塘外轻雨塘上雨。

红忽不准西风妒。

一两枝花摇隔浦。管领清愁，剩有闲鸥鹭。远道相思怜日暮。

美人如梦无寻处。
同长安君锺山望
王安石（宋代）

解装相值得留连，一望江南万里天。
残雪离披山韫玉，新阳杳里草含烟。
余生不足偿多病，乐事应须委少年。
惟有爱诗心未已，东归与续棣华篇。
麦秋和所盘休字韵
丘葵（宋代）

片片桃花逐水流，三分春色二分休。
禁烟时节家家雨，种麦田园处处秋。
山际夕阳犹觳{觳右换束}，林梢晓露忽軥辀。
客中物候催人老，那更分成两地愁。
报慈宣秘禅师赞
释德洪（宋代）

二百员衲子领袖，三十年丛林耆旧。所至楼阁森然，自然眷属成就。

诸方度脚买鞋，报慈就身剪裁。莫嫌此老无巴鼻，曾见西堂古佛来。
故人亭
黄彦平（宋代）

寒里花开晚，霜馀叶落深。
云天迷远望，山水费登临。
瑟鼓英皇怨，沙沉屈贾心。
高名前后事，苦调短长吟。
过陆鸿渐旧居
齐己（唐代）

楚客西来过旧居，读碑寻传见终初。佯狂未必轻儒业，

高尚何妨诵佛书。种竹岸香连菡萏，煮茶泉影落蟾蜍。

如今若更生来此，知有何人赠白驴。
秋夜二首
王安石（宋代）

客卧书颠倒，虫鸣坐寂寥。
残灯生暗晕，重露集寒条。
真乐闲尤见，深禅静更超。
此怀无与晤，拥鼻一长谣。
无题十首
唐彦谦（唐代）

细草铺茵绿满堤，燕飞晴日正迟迟。

寻芳陌上花如锦，折得东风第一枝。

锦筝银甲响鹍弦，勾引春声上绮筵。

醉倚阑干花下月，犀梳斜亸鬓云边。

楚云湘雨会阳台，锦帐芙蓉向夜开。

吹罢玉箫春似海，一双彩凤忽飞来。

春江新水促归航，惜别花前酒漫觞。

倒尽银瓶浑不醉，却怜和泪入愁肠。

谁知别易会应难，目断青鸾信渺漫。

情似蓝桥桥下水，年来流恨几时干。

漏滴铜龙夜已深，柳梢斜月弄疏阴。

满园芳草年年恨，剔尽灯花夜夜心。

夜合庭前花正开，轻罗小扇为谁裁。

多情惊起双蝴蝶，飞入巫山梦里来。

忆别悠悠岁月长，酒兵无计敌愁肠。

柔丝漫折长亭柳，绾得同心欲寄将。

杨柳青青映画楼，翠眉终日锁离愁。

杜鹃啼落枝头月，多为伤春恨不休。

云色鲛绡拭泪颜，一帘春雨杏花寒。

几时重会鸳鸯侣，月下吹笙和彩鸾。
午暑憩潭田精舍老僧求询其曾游方否云以少尝一到分宁感而赋此
李纲（宋代）

修江深寂处，兰若寄高邱。松竹有古意，云山无世愁。

老僧头已白，邻邑幼曾游。自哂何为者，半生踰百州。
太子太保致仕李公挽辞二首
苏颂（宋代）

衣冠元礼旧龙门，旄钺西平奕代勋。
官是唐家贵公子，名高汉室故将军。
四朝人地推时望，千载丘园脱世纷。
国器幡然临挚殒，齎咨遗事谩传闻。
题郭止亭寒香书屋勘印图 其一
于源（清代）

汉家玉玺已飞烟，陵树长安望渺然。剩有累累数方印，一齐清泪滴铜仙。
禅人并化主写真求赞
释正觉（宋代）

冥冥而觉，全真绝学。
海口自吞，驷舌须缩。
圜混有光兮老蚌之胎，空同无物兮枯龟之壳。
个事而穷通，作家不啐啄。
语出科模，用无棱角。
丛林笑相看面也萎萎羸羸，三棒打不回头也龌龌龊龊。
自颂
孟珙（宋代）

有生必有灭，无庵无可说。
踢倒玉崑崙，夜半红日出。
偈三首
释祖元（宋代）

雁山枯木实头禅，不在尖新语句边。
背手忽然摸着著，长鲸吞月浪滔天。
红梅
苏泂（宋代）

天与清高孰我过，岁寒只合老岩阿。
无端自学闲桃杏，只恐情多事亦多。
题四止庵 其二
艾性夫（元代）

松关深更迂，中有安行路。从渠马上人，笑我不出户。
壶中天 其一 己亥腊月二十五日，雪中忆西泠梅花
陈祖绶（清代）

寒鸡催起，除围炉以外、他无佳致。三百树梅无觅处，不识故乡开未。

冻剖冰肤，寒镌玉骨，算一场花事。鸿泥馀印，更从何处游戏。

遥想旧迹孤山，空亭鹤放，闲却龙飞地。只此冰花零碎瓣，也作西湖滋味。

扫尽凡尘，生成色界，无极开图画。邮亭人便，一枝吾盼春寄。
叶子逸以惠山泉瀹日铸新茶饷予与常郑卿
章甫（宋代）

惠山甘泉苦不冷，日铸茶香方是真。
广文唤客作妙供，石铫风是皆手亲。
神清便欲排阊阖，且了吾人淡生活。
瓶芽分送已无余，杯水尚容消午渴。
浈阳峡
张九龄（唐代）

行舟傍越岑，窈窕越溪深。水暗先秋冷，山晴当昼阴。

重林间五色，对壁耸千寻。惜此生遐远，谁知造化心。
安平乐慢 元旦瑞雪，拟宋人应制
邹祗谟（清代）

甲帐云开，辛盘早荐，天门曙色曈昽。火城队散，仙琯音回，浮浮曈曈连空。

舞絮飘花，看琼枝四照，碧海遥通。飞素满天中。御香缭绕烟融。

便黄竹歌传，绿醽酒赐，遥闻五老呼嵩。佳气连清禁，紫皇新降蕊珠宫。

万户千门，玉京畔、群玉玲珑。赋幽兰、谢庄衣上，侍臣初试春风。
行住坐卧三十二颂
释印肃（宋代）

了身如幻向谁言，运水搬柴化有缘。
忽遇浴室人指水，轻清妙触转光鲜。
秋试下有感
薛嵎（宋代）

焦桐何处是知音，犹向残编惜寸阴。
此日便为终隐计，青山已负十年心。
梅花独对寒流洁，野鸟高飞古木深。
万古红尘徒扰扰，几人头上有朝簪。
和苏提举喜雨
阳枋（宋代）

皇上焦劳冠百王，精求肤使惠南方。
驱驰靡惮周原显，敛散尤高汉寿昌。
属邑近方忧水涝，单车不复待秋凉。
公余更有惊人句，为解尘怀倥偬装。
陶弘景
徐钧（宋代）

缚屋倚松志本清，援图成趣若为情。
预闻国政无虚日，笑杀山中宰相名。
虞美人·春愁
陈亮（宋代）

东风荡飏轻云缕，时送萧萧雨。水边画榭燕新归，一口香泥湿水、落花飞。
海棠糁径铺香绣，依旧成春瘦。黄昏庭院柳啼鸦，记得那人和月、折梨花。
登游齐山
许坚（唐代）

星使南驰入楚重，此山偏得驻行踪。
落花满地月华冷，寂寞旧山三四峰。
题达诚斋达三榷使诗集即以赠行
林则徐（清代）

蛮风蛋雨卷炎疆，蓬阆光阴特地长。横海涛声平鼓角，排山云气下帆樯。

通商早薄宏羊计，绥远先除害马方。政暇每闻耽啸咏，罗浮烟树郁苍苍。
山南行
陆游（宋代）

我行山南已三日，如绳大路东西出。
平川沃野望不尽，麦陇青青桑郁郁。
地近函秦气俗豪，秋千蹴踘分朋曹；苜蓿连云马蹄健，杨柳夹道车声高。
古来历历兴亡处，举目山川尚如故；将军坛上冷云低，丞相祠前春日暮。
国家四纪失中原，师出江淮未易吞；会看金鼓从天下，却用关中作本根。
庆仲明弟领乡荐
徐经孙（宋代）

记得溪山横膝语，何时解取世科收。荐名恰在二八数，屈指重科四十秋。

岁月滔滔催后进，功名冉冉继前脩。福州得捷知安福，更愿君恩赐状头。
寄吴绮园 其二
屈大均（明代）

新诗兼见寄，才叹歙人多。黄岳与灵秀，浮丘同啸歌。

三珠兄弟树，百尺凤凰窠。日向汤泉浴，云衣挂绿萝。
自嘲白须三首基
杨万里（宋代）

涅髭只诳客，那可诳妻儿。
诳得妻儿著，还能诳面皮。
安期生
吴浚（宋代）

安期耸身坐，挥斥游太极。
若遇谪仙人，鲸背分半席。
寓京二首
俞桂（宋代）

一官濩落笑如初，只合空山去读书。
不稼不渔无活计，谩将名氏玷公车。
哀王孙
梅尧臣（宋代）

泗水赤龙将欲飞，瘦蛟在泥云未归。
冰茧煮灰寒水击，长大王孙抱饥色。
谁知谪自下乡来，日昃可哀犹未食。
菰饭白浆持与君，王孙王孙何复云。
寓言
陆游（宋代）

济剧人才易，扶颠力量难。
为谋须远大，守节要坚完。
气与秋天杳，胸吞梦泽宽。
方知至危地，自有泰山安。
送李果州 其四
刘宰（宋代）

昔吾有先正，走卒称司马。忧国等忧家，人物君其亚。
和母宝剑篇赠兄
殳默（清代）

床头夜半双龙吼，光摄群妖暗星斗。风雨霹雳一瞬间，木拔沙飞石乱走。

古来神物本平常，遭时遇主生晶光。拂拭霜花将解赠，时无烈士空徬徨。

空徬徨，莫太息，木兰唧唧当户织。阿兄年少射白额，归来摩挲看太白。
朝中措
王炎（宋代）

杜鹃声断日曈昽。过雨湿残红。老色菱花影里，客愁蕉叶香中。

柳梢飞絮，桃梢结子，断送春风莫恨春无觅处，明年还在芳丛。
四明山歌
沈一贯（明代）

我昔长歌《天姥吟》，今来飞越江之深。
烟波浩荡都在眼，苍苍白鹿纷可寻。
游足未开意已窘，片云隐约前村尽。
适来纵入丹山赤水之洞天，果尔三百八十芙蓉之峰相钩连
。
沸如巨浪排九渊，渴虬饥鳄崩奔前。
惊魂褫魄悸不定，乃知世间安得无神仙。
际天但有浅黛色，到顶犹穷羽人翼。
谢公万夫凿不得，支遁欲度空叹息。
黄熊近人白虎怒，杜鹃半染松花碧。
青鞋屡穿几悔来，眼前可即仍徘徊。
俄闻竹间响茶臼，寺门正对双眉开。
草根敲冰持涤釜，纤阴近送灵湫雨。
刘纲台榭收紫绡，王交瀑布悬青组。
二韭三菁宛可拾，东乌西兔纷来舞。
篆烟雕雾无时休，一双白鹤飞何苦。
吁嗟乎！刘郎误入青山围，不是忘归不得归。
薜荔满墙皆可衣，胡麻满谷何愁饥。
赤云层层团白日，任他渡口桃花飞。
百年三万六千日，古今贤圣皆永毕。
何为容易别青山，空教青山笑不还。
诛茅结屋弄流水，溪云与我长潺湲。
负心期（浣溪沙）
贺铸（宋代）

节物侵寻迫暮迟。可胜摇落长年悲。回首五湖乘兴地，负心期。

惊雁失行风翦翦，冷云成阵雪垂垂。不拚尊前泥样醉，个能痴。
王三十七自京垂访，作此送之
徐铉（宋代）

失乡迁客在天涯，门掩苔垣向水斜。只就鳞鸿求远信，

敢言车马访贫家。烟生柳岸将垂缕，雪压梅园半是花。

惆怅明朝尊酒散，梦魂相送到京华。
白鹿洞见张东沙壁上留题
王慎中（明代）

登高能赋者，到处有新诗。草木留光宠，云峰发咏思。

护持山鬼力，指说野僧知。大贤难继作，吟玩但嗟咨。
赋得摇落深知宋玉悲 其六
屈大均（明代）

风高气肃水泉清，憭慄增人志不平。海燕翩翩频失影，山蝉咽咽早无声。

生悲楚地元多怨，死恨秋天不肯明。自作招辞骚一变，江南哀罢有馀情。
送高学谕致政还江右二首 其二
卢龙云（明代）

南来造士见功高，湖海元龙气尚豪。不为三鳣糜岁月，却随一尚返林皋。

归来满径犹松菊，别去环门自李桃。即拟宫衣荣彩服，何须白马恋青袍。
屡乞致政诏答未允述怀
赵抃（宋代）

自愧孤忠荷圣慈，恩荣恳向九天辞。于今蒲柳衰残日，好是云烟放旷时。

玉阙累章烦赐诏，瀫江两桨蹉归期。宵征自有高人笑，漏尽钟鸣晓未知。
东林寺寄包侍御
灵澈（唐代）

古殿清阴山木春，池边跂石一观身。

谁能来此焚香坐，共作垆峰二十人。
和张王臣
廖行之（宋代）

词伯今犹从事衫，追风才轶谢羸骖。
浪传齐己声江左，不见弥明隐岳南。
骚读正堪供痛饮，箎音那许接高谈。
君家况有輶轩法，乞与新编得细参。
千叶石榴
邓深（宋代）

丹房叠蘤炯双眸，焰焰烧空夜不收。
莫遣残英颠倒落，一枝开早见钗头。
思家
戴复古（宋代）

湖海三年客，妻孥四壁居。
饥寒应不免，疾病又何如。
日夜思归切，平生作计疏。
愁来仍酒醒，不忍读家书。
颂十玄谈·玄机
释印肃（宋代）

回程堪作火中牛，一叶才凋万国秋。
月郎浪平无别事，此心只在朝竿头。
送乐贡父赴书馆
廖行之（宋代）

秀出书堂隽有声，又携琴剑主文盟。
师承自得春秋学，经行俱文月旦评。
援缴解令专志虑，窥园那肯乱精明。
安昌异日多成就，何止从宣一二名。
无闻
释绍昙（宋代）

缺齿胡僧戏剧多，打虚空鼓唱巴歌。
山河大地连声笑，争奈聋人耳朶何。
钓雪亭
姜夔（宋代）

阑干风冷雪漫漫，惆怅无人把钓竿。
时有官船桥畔过，白鸥飞去落前滩。
出游郊外 其六
王炎（宋代）

快马骎骎穿野径，春风处处见山花。不须举首看回雁，家在南头天一涯。
喜雨
濮文暹（清代）

丹凤城头风渐清，黑龙潭畔日将倾。才闻祈泽传天诏，便起挑镫听雨声。

清晓农歌应旖旎，东南军令可分明。关心衣带黄河水，好为淮流洗甲兵。
题梅石为王集虚尊师书纸屏上
李孝光（元代）

北风吹倒山，三日雪塞门。愔愔岩谷里，万木命在根。

天翁粲然笑，洗出明月魂。春如鼎中香，已觉火力温。
钟评事挽歌词
陆佃（宋代）

银饼当年遇，金钩几代收。一经知教子，千橘等封侯。

瘴雨松门夕，悲风桂岭秋。江深人不见，依旧水东流。
关山月
周永铨（清代）

一片关山接塞天，愁看白月迥临边。寒侵古戍秦城远，晕逐连营汉阵圆。

少妇楼头鸾镜合，将军账外玉弓悬。金波尽入征人泪，回照乡园路十千。
黄景咏夫妇七十
陈藻（宋代）

身形清且瘦，乾坤一竿竹。
欺雪可千年，必寿先五福。
易道古难可，阳九配阴六。
先后期月间，唱随来相逐。
夫天君职閒，妇地臣劳服。
觞咏恣优游，生理闺房熟。
今春古稀会，元夜增和淑。
二老出劝酬，笑谈相往复。
织女戏牛郎，辍耕归辟谷。
仙翁答王母，蟠桃真胜肉。
偈公六十五首
释咸杰（宋代）

四月明十五日结，七月十明五日解。
六只骰子满盆红，大都只是看头米。
端友以桂浆两樽见惠赋诗六首 其六
陈渊（宋代）

投辖谁云有祖风，啜醨难与贵人同。竹林若许供鸡黍，助我醇醪幸少丰。
郭道山
王十朋（宋代）

学道无成艺有成，青山犹以道为名。匆匆不及登山看，归看家山白鹿城。
宴诸年丈鸡鸣寺松岛
梁维栋（明代）

把酒看花倚翠微，流莺声彻柳依依。座间云过青留榻，石上苔生紫湿衣。

聚久肯忘怀落月，兴长犹自怨斜晖。老僧忽起钟声入，远至松林送客归。
解语花
秦观（宋代）

窗涵月影，瓦冷霜华，深院重门悄。画楼雪杪。谁家笛、弄彻梅花新调。寒灯凝照。见锦帐、双鸾翔绕。当此时、倚几沈吟，好景都成恼。

曾过云山烟岛。对绣襦甲帐，亲逢一笑。人间年少。多情子、惟恨相逢不早。如今见了。却又惹、许多愁抱。算此情、除是青禽，为我殷勤报。
鹤
梅尧臣（宋代）

何时别辽海，像啄杂庭鹍。
去作仙人驾，来乘卫国轩。
云中晴引唳，松上旧能言。
但说长千岁，予非学羡门。
丈人观
师浑甫（宋代）

甯君始学道，敢据五岳尊。
及为帝东在，便与天长存。
中丞公示诗隐然有确乎不拔之气讽咏之馀再赓高韵略摅愚衷但求免以衰暮赋归后时为耻尔
曹伯启（元代）

茫茫宦辙苦萦回，流憩南州月满台。世味已辞刀上蜜，人情潜效管中灰。

洗杯细酌谁宾主，得句长吟耻衒媒。食禄平生归较晚，鹓行回顾愧庸材。
赵北口镫词 其三
彭元瑞（清代）

簪笔星庐夜景清，易京有路近瑶京。侍臣仗外重联句，天子挥毫顷刻成。
偈八首
释慧远（宋代）

好是仲春渐暖，那堪寒食清明。
万叠云山耸翠，一天风月为邻。
在处华红柳绿，湖天浪稳风平。
山禽枝上语谆谆，再三琐琐碎碎，
嘱付叮叮咛咛。
和沈自诚孤雁韵
郑守仁（元代）

海国风高失蓟云，声声哀怨不堪闻。自怜片影荒城月，肯为饥寒向别群。
咏弓诗
萧察（南北朝）

虞人招不进，繁氏久称工。已悲轩主迹，复挹楚王风。
寄方次云
黄公度（宋代）

近有清源信，官期报早秋。
时危从薄宦，情在惜同游。
簪笏趋新幕，琴书别故邱。
君能访茅宇，尊酒话离愁。
菩萨蛮（宜兴作）
苏庠（宋代）

北风振野云平屋。寒溪淅淅流冰縠。落日送归鸿。夕岚千万重。

荒坡垂斗柄。直北乡山近。何必苦言归。石亭春满枝。
乾德以后祀感生帝十首 奉俎用《咸安》。
郊庙朝会歌辞（宋代）

俎实具列，明德惟馨。肃容祗荐，神其降灵。
一壶酒歌和周纪善是修韵首句仍原诗
陈梓（清代）

一壶之酒三四客，满盏空清十月白。人生知足随处可，爱此当窗新竹色。

古往今来谁短长，荣枯得失宁有常。起望前村数株树，片帆迢迢隔南浦，尽是征人离别路。

吴趋越绝总流寓，毕竟家乡在何处。酒虽少，君莫悲。

诗虽多，奚以为。尊前有榻即高眠，杜鹃休劝不如归。
题赠郑秘书徵君石沟溪隐居
白居易（唐代）

郑君得自然，虚白生心胸。吸彼沆瀣精，凝为冰雪容。

大君贞元初，求贤致时雍。蒲轮入翠微，迎下天台峰。

赤城别松乔，黄閤交夔龙。俛仰受三命，从容辞九重。

出笼鹤翩翩，归林凤雍雍。在火辨良玉，经霜识贞松。

新居寄楚山，山碧溪溶溶。丹灶烧烟煴，黄精花丰茸。

蕙帐夜琴澹，桂尊春酒浓。时人不到处，苔石无尘踪。

我今何为者，趋世身龙钟。不向林壑访，无由朝市逢。

终当解尘缨，卜筑来相从。
题牧溪画飞鸣雁二画 其一
张昱（元代）

秋风几万里，一色是青云。谁信天山路，无书可寄君。
市□□
萧立之（宋代）

西风无梦此江头，落日阑干小画楼。乡信不来秋信早，雁奴闹在荻花洲。
梅花集句 其一三九
李龏（金朝）

花笼微月竹笼烟，多病多愁负少年。一院落花无客醉，谢娥行处落金钿。
浪淘沙 其二 林见素赴云南宪副过镇远赠予临江仙浪淘沙二词依韵答之
周瑛（明代）

夜雨几番情。短梦长更。一壶春酒待君倾。白马不来花落尽，对景心惊。

记得旧时盟。鲈脍莼羹。欲摇晚辔听春莺。只恐东山归计早，有负苍生。
次韵奉答南山禅师二颂兼呈琦上人 其二
黄庭坚（宋代）

南山四至分明也，一日元来十二时。两个泥牛齐著力，矛头淅米剑头炊。
智岸将往钱塘索妙乐庵诗勉此为句
邹浩（宋代）

向来杨处士，今作岸禅师。懒散元非我，熙怡竟有谁。

长应心似水，不复口如碑。此处真安稳，何人妙得知。
满庭芳 赠文登小王先生
马钰（金朝）

身为环堵，重封重锁。无著无漏无破。闲里寻闲，闲中有闲功果。常守常清常静，便独行、独坐独卧。忘人忘我。朴实实心实做，把多疑多惑，多多打过。得得来来得得，得个甚麽。真如如如不动，觉灵明、灵灵则个。真消息，是真直相济，真仙来贺。
李参政生日
魏了翁（宋代）

天马流行不见痕，黄钟吹签煦乾坤。
坎离互处灵根峙，剥复机中硕果存。
春日书事呈历阳县苏仁仲八首
王之道（宋代）

似是东风恼客心，淹留行色故相禁。
扁舟正在江南岸，又扰浮云作暮阴。
天圣寺壁观管夫人画竹
祝维诰（清代）

岿然古刹閟深窈，败瓦残碑苔藓绕。入门但觉风萧森，壁扫千竿犹袅袅。

高低仅辨烟墨痕，寻丈欲凌霄汉表。叶疏枝劲态绝秀，凤翥龙飞骨尤矫。

古来妙手岂乏人，风骨能如仲姬少。散朗雅有丈夫气，放和笔此间作丛筱。

年深可惜剥蚀多，黯处如昏明处晓。当时松雪亦好事，萧寺偕来耐烦扰。

潇湘之景更模糊，缅想襟期神愈渺。人天尚藉拥护力，遗迹莫随尘劫了。
十二月二十日立春系癸巳岁予年已六十七白刘
方回（元代）

客途穷极亦陶然，自觉平生愧乐天。
能办十千沽一斗，何知七十欠三年。
日晴雪路初行处，春到椒盘未颂前。
好念故园小儿女，团乐闻早醉花边。
出定力院作
王安石（宋代）

江上悠悠不见人，十年尘垢梦中身。
殷懃为解丁香结，放出枝间自在春。
玉连环 题画梅楼图
汪菊孙（清代）

定是瑶台降也。者般潇洒。分明昨夜梦罗浮，自向窗前写。

几曲昨干低亚。鸭炉香灺。侍儿休要触帘旌，看翠羽、双飞下。
春草池
杨蟠（宋代）

寂寂绿岩畔，相期无数人。不知康乐后，池草几回春。
闻高侍御卒贬所
李敬方（唐代）

西京高院长，直气似吾徒。走马论边备，飞声感庙谟。

官移人未察，身没事多符。寂寞他年后，名编野史无。
汉宫春（壬子莆中鹿鸣宴）
赵师侠（宋代）

丹诏天飞，见皇家愿治，侧席英才，鸿儒抱负素蕴。壮志兴怀。文场战胜，便从此、脱迹蒿莱。人共羡，麒鸣劝驾，还因计吏偕来。

先春占早争开。是人间第一，唯有江梅。莆中旧传盛事，六亚三魁。桃花浪暖。更平地、听一声雷。蓝绶袅，芦鞭骏马，长安走遍天街。
句
杨晨（宋代）

结网{上弥下女}教女，操舟罢诟男。
句 其十六
蒋之奇（宋代）

文日闻贼报，七日走如烟。
塞下曲
江为（唐代）

万里黄云冻不飞，碛烟烽火夜深微。

胡儿移帐寒笳绝，雪路时闻探马归。
北山别业三十八咏 其十七 圁谷涧
陈樵（元代）

云在阑干叶在庭，瓢中无药事飞腾。丹霄有路星辰近，明月无根日夜生。

满袖天香和梦冷，半村雨色傍林青。仙人约我琼楼上，只恐月中秋更清。
毗陵驿
金学莲（清代）

客子眠迟夜寂寥，短长亭畔短长桥。行程数到毗陵驿，归梦无多第二宵。
正月二十四日到梅山二首
陈著（宋代）

梅花草屋边，好景得天然。
梦境閒为上，归途倦莫前。
无情推醉石，有分是流年。
已约重来日，白云留醉眠。
同诸友城南张园赏梅十首
邵雍（宋代）

东风一夜折梅枝，舞蝶游峰都不知。
插了满头仍渍酒，任他人道拙於时。
发高沙
文天祥（宋代）

城子河边委乱尸，河阴血肉更稀微。
太行南北燕山外，多少游魂逐马蹄。
侯元功问讲学之意
黄庭坚（宋代）

金声而玉振，从本用圣学。
石师所未讲，赤子有先觉。
丝直则为弦，可射可以乐。
竹笋不成芦，白珪元抱璞。
匏瓜不能匏，其裔犹为瓟。
土俗颇暖姝，西笑长安乐。
革无五声材，终然应宫角。
木人得郢工，鼻端乃可斲。
登多稼亭晓望
杨万里（宋代）

风不能销晓雾痕，天犹未放宿云根。
城腰摺处才三径，山觜前头别一村。
水精念珠
曹松（唐代）

等量红缕贯晶荧，尽道匀圆别未胜。
凿断玉潭盈尺水，琢成金未两条冰。
轮时只恐星侵佛，挂处常疑露滴僧。
几度夜深寻不著，琉璃为殿月为灯。
四绝赠马浩然法师·张道陵
葛立方（宋代）

灵桃入手亦艰勤，正一门中仅策勋。
未说赵升王长在，鹄鸣衣钵已输君。
奉祠东太乙宫七首 其二
沈遘（宋代）

赤乌鼓舞扬朝晖，白榆零落收夕霏。侍臣再拜谢神贶，步虚一声天上归。
签判黄元功公廨枕江有小亭落成之初予偶假居之明洁深稳因得游息其上榜曰寓亭并留鄙句以见意
李光（宋代）

物生天壤间，有形孰非寓。心随万境转，飞走各依附。

峤南山河异，岁月亦屡度。新亭枕江皋，杳渺可飞步。

风涛振几席，云月随杖屦。吾生真寄耳，那复叹淹驻。

当年有离忧，政以南北故。举足皆道场，意适随所遇。

往参少林禅，归指曹溪路。去住吾何心，要以生死喻。

远迹混渔樵，忘机狎鸥鹭。千载如知心，相对犹旦暮。
用东坡韵贺可山得子
叶茵（宋代）

祥光一夜照乡闾，迟晓邻翁毓凤雏。
举坐已夸沾玉果，传家应不负诗书。
生时恰恰逢秋半，长日骎骎课夜余。
自顾阿戎愚且鲁，提孩敢说巧相如。
八月十七夜待月
沈周（明代）

候月月不出，引醪兼话长。柳黄延返照，苧白应新凉。

恶璧沉海气，待珠开夜光。我罍犹未耻，愿早贲林堂。
十月初五日重赋菊
舒岳祥（宋代）

昔人十月菊，已恨光景衰。
今兹十月菊，瘦蕊未觉迟。
两年无官历，弦望占盈亏。
人言闰在子，节候固应违。
此物秉坚正，未怕风霜欺。
宁同此身槁，不与清香离。
香性自流传，更过梅花枝。
易香子 乙酉岁九月二十五日，过林氏西圃，
王恽（元代）

曰，若作数语，以记其事，使通欲易解甚佳。既归不百步，得乐府易香子一阕，醉立斜阳浩歌而去秋霁遥岑。何处登临。水西头、来散闲心。远园细履，栽种成阴。□＊秋香，浮酒＊，入孤斟。老境＊＊。乡社浮沉。醉颜＊、白发盈簪。夕阳归路，听我长吟。待野梅芳，多载酒，再相寻。
橘堂
徐庸（明代）

奉亲堂前何所有，佳橘栽培岁年久。叶如翡翠柯如铁，清影阴森护□牗。

花开白玉向雨前，子熟黄金待霜后。木奴趣味秋可爱，摘来颗颗香粘手。

筐蓝收置多戢戢，酒渴思尝堪一剖。缅思当时达孝者，袖里怀来为遗母。

洞庭春色名久著，最宜酿作长生酒。玉壶倾泻到芙蓉，要祝双亲万千寿。
寄弟会等
石介（宋代）

吾门何所喜，子衿青青多。
豹常志古道，佩服卿与轲。
平淑号能赋，其气典以和。
枢从吾日久，道德能切磋。
泽也齿最少，已有亭亭柯。
彰颇通典籍，所立不幺麽。
淳乎性源浊，今亦为清波。
就初学诵诗，日记十板过。
材虽有高下，异日俱甲科。
会汝少俊异，美若玉山禾。
看汝辞林中，枝条渐波娑。
合亦稍纯茂，知不随身矬。
其流虽涓涓，可道为江沱。
视汝器磊磊，淳沆皆蚌螺。
我有堇山锡，欲铸子太阿。
诚能来就学，颖利加銛磨。
翹翹数子间，可与肩相摩。
补和王深甫颍川西湖四篇·宜远桥
苏颂（宋代）

溪流去无穷，路远更难尽。
信步到桥边，望中千里近。
展重阳同石遗嘿园宿师子窝因过秘魔压
陈宝琛（清代）

秋深赴霜林，常恐风先我。谁知前夕雪，断送陆浑火。

渥丹变焦前，入画亦自可。狂飙通夜号，千树晓不堕。

成毁时则然，造物测或叵。君看初日丽，倏尔黑云裹。

却趁半晌晴，秘魔厓下坐。
怀旧
刘克庄（宋代）

蚤从南浦晚南塘，二老联翩返帝旁。
天上废云谁属和，斗间紫气久无光。
已埋玉树难扶起，所宝银钩永袭藏。
老去悲懽排遣尽，犹于师友未能忘。
秋雨连绵南望洛阳因寄吴大理温中丞谢给事刘兵宪吕太守词丈
谢榛（明代）

白首飘蓬来自西，旧交南望感云泥。周南文物犹逢汉，邺下词人久别齐。

河涨蛟龙秋怒转，雨昏乌鹊夜愁栖。嵩峰暗落三花树，空约登攀去路迷。
囊萤
薛嵎（宋代）

山中不羡青藜贵，清梦何曾到石渠。
裁得綀囊连夜喜，儿童也学裹衣裾。
十七日晨起简诸公
赵蕃（宋代）

年多病暑苦亡聊，夏忽如秋意自消。
竹屋纸窗宵摵摵，雨条风自晓萧萧。
凶年未易办五斗，乐处却思甘一瓢。
几日诗筒似疏旷，意乘聊复一长谣。
秦望阁
沈辽（宋代）

秦王昔东狩，猖狂慕长生。訾黄杳不下，空山独含情。

瞻彼万仞杳，强兹千载名。居然作南屏，翠影临重城。

伊昔贤太守，乐此烟云轻。凭高结华构，显敞资神明。

后来宅此地，决讼休群氓。仰止镇静姿，仁心繇是闳。

东州七万井，利病随时平。百姓望太守，云间引双旌。

政成宴宾从，笾豆陈前楹。上下此相乐，于焉歌太宁。

眄想仲蔚隐，聿怀安石清。荒湛焉用戒，终想愧峥嵘。
寄新安通判钱学士
梅尧臣（宋代）

昔人言访舟，江水赋清泚。
冬春常一色，深浅皆见底。
崖日半寒潭，澄明动朱鲤。
君怀素已高，尘虑都应洗。
山榴
李群玉（唐代）

洞中春气蒙笼暄，尚有红英千树繁。

可怜夹水锦步障，羞数石家金谷园。
契重
张载（魏晋）

契重金兰屈指谁，偶然倾盖接英辉。
疏慵唱和应嫌晚，久淡封英莫厌稀。
致主每思烹鼎说，剪戎何日檄书飞。
安仁久识儒家乐，老大情怀渐有依。
保宁机道者传神赞 其二
李之仪（宋代）

万点寒鸦，一轮秋月。时节因缘，因谁漏泄。眼光如电舌如雷，绕颔须眉满头雪。

若问人间大导师，踏着称锤硬似铁。
恶神行雨
姚合（唐代）

凶神扇𥳽恶神行，汹涌挨排白雾生。风击水凹波扑凸，雨漴山口地嵌坑。

龙喷黑气翻腾滚，鬼掣红光劈划揁。哮吼忽雷声揭石，满天啾唧闹轰轰。
一丛花 题知林《福连室吟草》
顾太清（清代）

连枝玉树羡君家。天与好才华。知名彼此情先熟，恨万重、水障知遮。

今始见君，神情散朗，清洁比梅花。

新诗示我妙无加。词调更堪夸。丹青更有生花笔，写湖山、翠霭朱霞。

咳唾成珠，池塘结梦，春草遍天涯。
和王阮亭少司马西城别墅十二咏录二·半偈阁
阎咏（清代）

廊庙与山林，彼此了无异。何以空诸缘，惟心持半偈。

月色上方高，恍悟第一义。
次韵范石湖田园杂兴诗六十首 晚春十二首之一 其十三
凌云翰（元代）

木奴花发四邻香，静里偏知日晷长。坐久出门看野色，乱山平处是钱唐。
题紫极宫
徐积（宋代）

不须骑凤跨鲸鳌，来访蓬宫是我曹。玉笈著书金简重，碧牌题我紫垣高。

因思大道閒閒意，顿觉浮生事事劳。一榻清风曾昼卧，略无尘梦及三刀。
亦爱堂
沈希尹（宋代）

吾家小院千里驹，眉宇照人自秀整。
平生尚友唐山陶，拔俗翩翩有高骋。
识村翁语
陈造（宋代）

山僧一生餍山蔌，溪叟所仰才鱼菽。
闯首侯家与相家，珍膳不应填汝腹。
百二岁翁清且羸，茵坐鼎食宁其宜。
焉知暂饱博长往，谷神震怒脾媪悲。
官家颗粒皆民力，此禄食之须此骨。
两翁妄食寿弗延，当念无功暴天物。
我虽不偶犹餐钱，车行肉饱隶后先。
食功揣己惧不称，因翁有言呼使前，
盘几毕识翁所言。
谢彦修携具见过
胡寅（宋代）

识字深惭扬子云，载醪何以塞殷勤。
山腾海浪兼天碧，雨荐秋声映烛闻。
秘藏未能窥佛界，剧谈聊足张吾军。
浮蛆玉色人间少，判却陶然引十分。
次韵钱勰待制秋怀
苏辙（宋代）

壮心老自消，秋思悲不怨。
中怀不堪七，那用日食万。
朝阳净涂不，白露沾草蔓。
夹衣搜故褚，酒债积新卷。
狙猿便林薮，冠带愁槛圈。
梦追赤松游，食我青精饭。
归心久已尔，佳句聊复劝。
近闻洮东将，间出边马健。
裨王坐受缚，右袂行将献。
念此愧无功，归欤适吾愿。
登梅岭
朱熹（宋代）

去路霜威劲，归程雪意深。往还无几日，景物变千林。

晓磴初移屐，寒云欲满襟。玉梅疏半落，犹足慰幽寻。
勤禅人求赞
释清远（宋代）

沧溟一滴咸无际，厚地纤尘广有馀。何事陋容人写得，祇缘踪迹在龙舒。
思天台歌
仰蘅（清代）

思天台，巍巍高矗四万八千丈，直接青天何高哉！

气象磅礴倾五岳，烟云缥缈连蓬莱。岩坳涧曲著我一茅舍，吾将绝俗长往啸咏而徘徊。

跨石梁之夭矫，睨瀑布之喧豗。但见叠翠层青，远近相拱揖。

奔虹走雪，高下争流急。琼台斜通双阙道，瑶峰远映赤城色。

夜半天鸡鸣，沧溟日欲出。光芒万缕朝曦升，颓然一醉扶桑霱。

山中胜状难穷搜，仙之居兮神之游。司马一去已千载，瞻白云兮心悠悠。

人间不觉羲娥迅，灵境千年才一瞬。君看刘、阮出桃源，世运几番更正闰。

玉京有洞迷荒榛，中藏日月秋复春。石扉訇以乍启，仙都迥以无垠。

紫鸾吹笙玄鹤舞，银堂瑶室多宫府。神苗异药葱茜连陇畦，人家花竹相望成村坞。

愿向真官乞取閒，田圃灌木耘芝终此土。遐游物表以忘情，出入有无一今古。

我思天台心魂劳，往往飞梦凌霞档。何当践莓苔援萝葛，一瓢一杖手自操，探幽访邃穷嶕峣。
寄天台道士
孟浩然（唐代）

海上求仙客，三山望几时。焚香宿华顶，裛露采灵芝。

屡蹑莓苔滑，将寻汗漫期。倘因松子去，长与世人辞。
兰
无可（唐代）

兰色结春光，氛氲掩众芳。过门阶露叶，寻泽径连香。

畹静风吹乱，亭秋雨引长。灵均曾采撷，纫珮挂荷裳。
送亦亭方世讲上舍谒选和韵
朱浙（明代）

春日春风两袂轻，亦亭亭外即春明。观光此日应新宠，循吏君家有旧声。

离别休为儿女态，祝规须尽友生情。孤臣江海还多病，望断卿云忆帝庭。
御沟水
王贞白（唐代）

一带御沟水，绿槐相荫清。此中涵帝泽，无处濯尘缨。

鸟道来虽险，龙池到自平。朝宗本心切，愿向急流倾。
大涤洞
周文璞（宋代）

嵌空才入泉潏潏，隔凡倒悬若锥立。
道士云是闾丘公，入向华阳便门出。
所思
李中（五代）

离思春来切，谁能慰寂寥。花飞寒食过，云重楚山遥。

耿耿梦徒往，悠悠鬓易凋。那堪对明月，独立水边桥。
送禅者
释智圆（宋代）

祖意曾明万事闲，谁云方外与人间。
卷衣江上秋来别，处处禅心朵朵山。
送御史方懋德还新安诗
杨士奇（明代）

荆璞遇卞和，骐骥遇伯乐。物遇固有时，识者亦不数。

方生禀令资，夙志励问学。遭逢圣明世，贤科早超擢。

从事词林馆，简陟颂台幕。言必循礼度，动不踰矩矱。

雍容侪辈间，俨然鸡群鹤。一朝峨廌冠，莅事加秉恪。

持宪恕且公，守身澹以约。中怀莹澄澈，外不事表襮。

虽然知己希，俛仰靡愧怍。顷出浙水西，沨沨誉声作。

旋归居无何，冠缨反丘壑。风高秋气清，农田纷始穫。

林桂吐丹葩，吹香散寥廓。执手送子行，感叹怀抱恶。

子当强仕年，余发久已皬。后晤未有期，努力追先觉。
示平甫弟
王安石（宋代）

汴渠西受昆仑水，五月奔湍射黄矢。
高淮夜入忽倒流，碕岸相看欲生嘴。
万樯如山矻不动，嗟我仲子行亦止。
自闻留连且一月，每得问讯犹千里。
老工取河天上落，伏砾邅沙卷无底。
土桥立马望城东，数日知有相逢喜。
墙隅返照媚槐谷，池面过雨苏篁苇。
欣然把手相与闲，所愿此时无一诡。
岂无他忧能老我，付与天地从今始。
闭门为谢载酒人，外慕纷纷吾已矣。
相和歌辞。江南曲
陆龟蒙（唐代）

鱼戏莲叶间，参差隐叶扇。鵁鶄鸀鳿窥，潋滟无因见。
鱼戏莲叶东，初霞射红尾。傍临谢山侧，恰值清风起。
鱼戏莲叶西，盘盘舞波急。潜依曲岸凉，正对斜光入。
鱼戏莲叶南，欹危午烟叠。光摇越鸟巢，影乱吴娃楫。
鱼戏莲叶北，澄阳动微涟。回看帝子渚，稍背鄂君船。
次韵成季 其二
韩淲（宋代）

挈杖过前麓，凉风动吾巾。指点昔所玩，示我同心人。

徘徊路将夕，犹能望城闉。平沙映回岸，黄叶迷青蘋。

石径亦可上，老眼俱为新。危亭望更远，左右还多筠。

不觉夜气合，沾洒雨脚匀。兴尽篝火归，隐约溪粼粼。

是中著佳士，与俗隔几尘。
求佛哀佑
释印肃（宋代）

母子相逢几万年，夕阳梦断岂堪言。
多时不隔如今见，赵州勘破老婆禅。
和次中双庙感事
苏颂（宋代）

天宝黎民困贼庭，杞城睢社势相形。
四公百战期歼虏，数载重围不启扃。
当日捐躯全土境，至今遗貌载丹青。
行人安得侵松槚，樵采从来禁有刑。
和主司王起（一作和主司酬周侍郎）
张道符（唐代）

三开文镜继芳声，暗暗云霄接去程。会压洪波先得路，

早升清禁共垂名。莲峰对处朱轮贵，金榜传时玉韵成。

更许下才听白雪，一枝今过郄诜荣。
满江红 同兰史送何星俦之厦门
陈步墀（清代）

谁赋同袍，匣不住、香城剑气。搔首问、天真无语，狂歌斫地。

铁舰竟成笳鼓会，金门应有鱼龙戏。喜当途、函电正交驰，期君至。

工言语，端木赐。和书字，青莲李。寓干戈玉帛，书生戎帅。

一路平安如我祝，千秋功业从兹起。挹兰言、舟次表心情，吾归矣。